ବାତ୍ୟା ପୀଡ଼ିତଙ୍କ ଗୁହାରି: ‘ରିଲିଫ ନୁହେଁ, ମୋ କାଠ କିଣ’
ଭୁବନେଶ୍ୱର, ୯ା୬ (ବ୍ୟୁରୋ): ରିଲିଫ୍ରେ ପେଟ ପୂରୁନାହିଁ, ଘରେ ମୋର ୭ ପ୍ରାଣୀ କୁଟୁମ୍ବ। ମାସେ ହେବ କାମ ଧନ୍ଦା ନାହିଁ, ପାଖରେ ଟଙ୍କାଟିଏ ମଧ୍ୟ ନାହିଁ। କ’ଣ କରିବି କିଛି ବୁଦ୍ଧିବାଟ ଦିଶୁନି। ବାଡ଼ିରେ ମୋର ଗଦା ଗଦା କାଠ। ଫନୀରେ ଉଜୁଡ଼ି ଗଲା ମୋର ଝାଉଁ ବଗିଚା। ଆଶା କରିଥିଲି କାଠ ବିକି ଘର ଖଣ୍ଡେ କରିବି। ପିଲାଙ୍କ ମୁହଁରେ ଦାନା ଦେବି। ସବୁ ଛଡ଼ାଇ ନେଲା ଦଇବ। ଏମିତି କୋହଭରା କଣ୍ଠରେ କୁହନ୍ତି ପୁରୀ ଜିଲା ବ୍ରହ୍ମଗିରି ବ୍ଲକ ଅନ୍ତର୍ଗତ ପଲଙ୍କ ଗ୍ରାମର ନାରାୟଣ ବାରିକ। ସରକାର ଏବଂ ବେସରକାରୀ ସଂସ୍ଥା ଯାହା ସାହାଯ୍ୟ କରିଛନ୍ତି ତାହା ସମୁଦ୍ରକୁ ଶଙ୍ଖେ। ବର୍ଷ ସାରା କୁଟୁମ୍ବ କେମିତି ଚଳାଇବି ଏହାକୁ ଭାବି ନିଦ ହେଉନାହିଁ। ସରକାର ହାତ ଟେକା ସହାୟତା ଦେବା ବଦଳରେ ଆମ ଜୀବନ ଜୀବିକା ପାଇଁ ଯଦି କିଛି କରନ୍ତେ ତେବେ ମୋ ପରିବାର ବଞ୍ଚିଯାଆନ୍ତା। ଝାଉଁଗଛ ବିକିବାକୁ ଗରାଖ ମିଳୁନାହାନ୍ତି। ବାତ୍ୟା ପୂର୍ବରୁ କାଠ କ୍ୱିଣ୍ଟାଲ ପିଛା ୪୫୦ ଟଙ୍କାରେ ବିକ୍ରି ହେଉଥିଲା। ଏବେ ମାଗଣାରେ କେହି ନେବାକୁ ରାଜି ହେଉ ନାହାନ୍ତି। ମୂଲ ଲାଗିବାକୁ କେରଳ ଚାଲିଯିବି ବୋଲି ନାରାୟଣ କହିଛନ୍ତି। କେବଳ ନାରାୟଣ ନୁହନ୍ତି ଏମିତି ଅନେକ ବେସାହାରା ଲୋକ ଏହି ଗାଁର ନିଜର ଭବିଷ୍ୟତକୁ ନେଇ ସନ୍ଦିହାନ ହୋଇପଡ଼ିଛନ୍ତି।

ବାତ୍ୟା ‘ଫନୀ’ ହେବାର ମାସେ ୬ଦିନ ବିତି ଗଲାଣି। ଏବେ ବି ଅଣ୍ଟା ସଳଖି ନାହାନ୍ତି ବ୍ରହ୍ମଗିରି ବ୍ଲକ ପ୍ରଭାବିତ ଲୋକେ। ନିଜର ଉଜୁଡ଼ି ଯାଇଥିବା କାଜୁ ଓ ଧାନଚାଷର କ୍ଷତି ଭରଣା କିପରି ହେବ ସମସ୍ତଙ୍କୁ ସେଇ ଚିନ୍ତା ଘାରିଛି। ବାଡ଼ି ବଗିଚାରେ ଲେଉଟିଥିବା ଝାଉଁ, କାଜୁଗଛ ସତେ ଯେମିତି ସେମାନଙ୍କୁ ପରିହାସ କରୁଛି। କେବଳ ଜୀବିକା ନୁହେଁ ସ୍ବାସ୍ଥ୍ୟ ଓ ପିଲାମାନଙ୍କ ଶିକ୍ଷା ମଧ୍ୟ ଏହି ଅଞ୍ଚଳରେ ବିପର୍ଯ୍ୟସ୍ତ ହୋଇପଡ଼ିଛି। ଗରମ ଓ ଗୁଳୁଗୁଳି ସାଙ୍ଗକୁ ଦୂଷିତ ପାନୀୟଜଳ ପ୍ରଭାବିତ ବ୍ଲକଗୁଡ଼ିକରେ ଆଉ ଏକ ଉତ୍କଟ ସମସ୍ୟା ସୃଷ୍ଟି କରିଛି। ଗତ ସପ୍ତାହ ହେଲା ପ୍ରତ୍ୟେକ ପରିବାରରେ ଜ୍ୱର ଓ ଝାଡ଼ାବାନ୍ତି ଦେଖିବାକୁ ମିଳିଛି। ସ୍ବାସ୍ଥ୍ୟକେନ୍ଦ୍ରରେ ବିଦ୍ୟୁତ୍ ଓ ଡାକ୍ତର ନ ଥିବାରୁ ପରିସ୍ଥିତି ଆହୁରି ଜଟିଳ ହୋଇଛି। ଭ୍ରାମ୍ୟମାଣ ସ୍ବାସ୍ଥ୍ୟକେନ୍ଦ୍ରରେ ଚିକିତ୍ସା ସୁବିଧା ଦିଆଯାଉଥିବା ନେଇ ସରକାର ଯେତେ ଗଳା ଫଟାଇ କହିଲେ ମଧ୍ୟ ବାସ୍ତବରେ ତାହା ବାତ୍ୟା ପୀଡ଼ିତଙ୍କ ନିକଟରେ ଦେଖିବାକୁ ମିଳୁନାହିଁ। ବାତ୍ୟା କ୍ଷତିଗ୍ରସ୍ତଙ୍କୁ କାମ ଯୋଗାଇ ଦେବାକୁ ପଲଙ୍କ ଗ୍ରାମବାସୀ ଦାବି କରିଛନ୍ତି। ମହାତ୍ମା ଗାନ୍ଧୀ ଜାତୀୟ ଗ୍ରାମୀଣ ନିଶ୍ଚିତ କର୍ମନିଯୁକ୍ତି ଯୋଜନାରେ କାମ ଯୋଗାଇ ଦେଲେ ପରିବାର ଚଳିଯାଆନ୍ତା ବୋଲି ଦିନ ମଜୁରିଆ ନରେନ ପଲାଇ କହିଛନ୍ତି।